Twee in hof ná hotelbestuurder se dood | Maroela Media
Twee in hof ná hotelbestuurder se dood
Die prokureur Noorudien Hassan, wat gereeld bendebase verteenwoordig het, is 'n dag voor die hotelbestuurder Craig Mahtieson uitgehaal. Foto: Facebook
Twee beskuldigdes het vir die eerste keer in die hof verskyn twee jaar nadat hulle glo 'n Kaapse hotelbestuurder doodgeskiet het.
Sillico Zainauet Oliphant (36) en Moegamat Faizel Abrahams (38) is uiteindelik Vrydag 19 Oktober aangekeer ná die Valke se twee jaar lange ondersoek na die moord op Craig Mathieson (44) in November 2016.
Mathieson het Hotel 303 in Hoofweg, Seepunt, bestuur ten tyde van sy dood. Niks is tydens die moord geroof nie, wat die indruk geskep het dat dié pa van drie met voorbedagte rade vermoor is.
Hy het blykbaar bande met die Kaapse bendewêreld gehad en is doodgeskiet 'n dag nadat die prokureur Noorudien Hassan, wat gereeld bekende bendebase verteenwoordig het, ook vermoor is, berig News24.com.
Die saak is Maandag uitgestel tot volgende Dinsdag wanneer die twee beskuldigdes amptelik om borgtog aansoek sal doen.
Genl.maj. Nombuso Portia Khoza, Wes-Kaapse hoof van die Valke, het die inhegtenisnemings verwelkom en beamptes van die eenheid geloof vir hul harde werk om te verseker dat die vermeende oortreders aan die kaak gestel word.